E L Ő T E R J E S Z T É S

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága**

**2022. október 25-i rendes ülésére**

**Javaslat pályázattal kapcsolatos döntések meghozatalára**

A JUSTNature projektben az Önkormányzattal együttműködő ABUD Mérnökiroda megkereste az Önkormányzatot egy pályázati lehetőséggel. A HORIZON2020 program NetZeroCities felhívásra benyújtható pályázatok elvárt tartalma olyan tevékenységek összessége, amelyek a zéró kibocsájtás elérésében segítenek, innovatívak, rendszerjellegűek, esetleg rendszerhiányosságokat pótolnak, reprodukálhatóak, és a település fejlesztési dokumentumain alapulnak. A helyi elfogadottságot alá kell támasztani a helyi döntéshozók hozzájárulásával – pl. közgyűlési határozattal.

A pályázó szervezetek sokfélék lehetnek: önkormányzatok, vállalkozások, kutató és oktatási intézmények, civil szervezetek stb. Legalább két szervezet pályázhat együtt, amelyek közül az egyik 50.000 fő fölötti település önkormányzata.

A budapesti ABUD Mérnökirodával közösen egy három pilléren álló pályázati tartalom kialakításán dolgozunk.

1. Egy energetikai iroda kialakítása, ahol a munkatársak az Önkormányzat és intézményeinek energetikai felügyeletét, tanácsadását látnák el minimálisan. A szervezeti forma és a további feladatok körének meghatározása, valamint a finanszírozás hosszú távú forrása biztosításának kidolgozása a projektmegvalósítás során történik.

2. A JUSTNature projektben készülő digitális térkép egy új rétegének, minimálisan a városi szintű épületenergetikai modelljének elkészítése. Ez lehetőséget adna a településszintű energiaáramok tervezésére, ábrázolására, a fejlesztési irányok meghatározására, lakossági, piaci szereplők energetikai beruházásainak ösztönzésére, támogatására. A projekt költségvetésének függvényében az ABUD Mérnökiroda vizsgálja egy energetikai digitális térkép létrehozását, mely közel valós idejű, mért adatokkal frissíti a modellt.

3. ESCO jellegű energetikai „rolling fund”, azaz egy gördülő pénzügyi alap létrehozása egy önkormányzati résztulajdonú energiaközösséghez kapcsolódóan, amely finanszíroz energiahatékonysági és megújuló energia beruházásokat, majd a megtakarítást mint visszaáramló forrást újabb hasonló beruházásba forgatja.

Megpályázható támogatási összegek, és a támogatott projektek száma:

1,5 millió € - 12 db

1 millió € - 10 db

0,5 millió € - 8 db.

A pályázatok benyújtási határideje 2022. november 4. 1,5 millió € támogatásra nyújtunk be pályázatot. A támogatás az Önkormányzat részére 100%-os, a megvalósítás nem igényel önerőt. A projekt megvalósítására 24 hónap áll rendelkezésre.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. október „ ”**

**/: dr. Horváth Attila :/**

**Határozati javaslat**

**……../2022. (X. 25.) VISB. sz. határozat**

1. A Városstratégiai, Idegenforgalmi és Sport Bizottság a Horizon2020 NetZeroCities felhívásra benyújtandó pályázat tartalmával egyetért, és javasolja a Közgyűlésnek, hogy kérje fel a polgármestert a pályázat benyújtásához szükséges lépések megtételére.

2. A Bizottság javasolja a Közgyűlésnek, hogy hatalmazza fel a polgármestert pozitív támogatói döntés esetén a Támogatási szerződés aláírására, a megvalósítás előkészítésére.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Kalmár Ervin, a Városüzemeltetési Osztály vezetője

Nagyné dr. Gats Andrea, a Jogi és Képviselői Osztály vezetője)

**Határidő:** 1. 2022. november 4.

2. a pályázat értékelési folyamatának megfelelően